ອອງຊານຊູຈີ ຍັງຄົງຖືກຣັຖບານທະຫານ ມຽນມາປະຫັດປະຫານຢູ່ຕໍ່ມາ
ອອງຊານຊູຈີ ຍັງຄົງຖືກຣັຖບານທະຫານມຽນມາປປະຫັດປະຫານຢູ່ຕໍ່ມາ
ຜູ້ນຳພັກຝ່າຍຄ້ານຂອງມຽນມາທ່ານນາງອອງຊານຊູຈີ ທີ່ໄດ້ເປັນສັນລະລັກແຫ່ງຄວາມໃຝ່ຝັນຂອງປະຊາຊົນ ມຽນມາມາເປັນເວລາດົນນານໃນການຢາກມີປະເທດທີ່ປົກຄອງດ້ວຍລະບອບປະຊາທິປໄຕນັ້ນໄດ້ຖືກກັກບໍລິເວນໃຫ້ຢູ່ໃນແຕ່ບ້ານເຮືອນຕລອດເວລາສ່ວນໃຫຍ່ຂອງລະຍະ 19 ປີຜ່ານມາແລະກໍປາກົດວ່າ ເຈົ້າໜ້າທີ່ຣັຖບານ ທະຫານມຽນມາອາດກຳລັງກຽມຈະສືບຕໍ່ກັກບໍລິເວນທ່ານນາງຕໍ່ໄປອີກລະຍະນຶ່ງກໍເປັນໄດ້ ຂໍ້ຫາໃໝ່ທີ່ມີຕໍ່ທ່ານນາງນັ້ນແມ່ນບໍ່ຍຸຕິທຳດັ່ງດຽວກັບຂໍ້ຫາຕ່າງໆໃນເມື່ອກ່ອນທີ່ໄດ້ເປັນເຫດໃຫ້ທ່ານນາງຖືກຈັບເທື່ອທຳອິດໃນປີ 1990 ນັ້ນ ແລະສະຫະຣັຖກໍຮຽກຮ້ອງຮ່ວມກັບປະຊາຄົມໂລກໃຫ້ຣັຖບານມຽນມາປ່ອຍຕົວທ່ານນາງຢ່າງຮີບດ່ວນ ທ່ານນາງອອງຊານຊູຈີທີ່ໄດ້ຮັບລາງວັນໂນແບລຂະແນງສັນຕິພາບ ໄດ້ຖືກນຳຕົວໄປຈາກບ້ານພັກເມື່ອວັນທີ່14 ພືດສະພາຜ່ານມານີ້ ໂດຍພວກເຈົ້າໜ້າທີ່ຣັຖບານທະຫານມຽນມາ  ທີ່ບອກທ່ານນາງວ່າທ່ານນາງຈະຖືກດຳເນີນຄະດີໃນຂໍ້ຫາຝ່າຝືນ ເງຶ່ອນໄຂຂອງການກັກບໍລິເວນ ຊື່ງມີສາເຫດມາຈາກເຫດການທີ່ຊາຍຄົນນື່ງທີ່ເປັນແຂກຢ້ຽມຢາມທີ່ບໍ່ໄດ້ຖືກເຊີນ ໄດ້ລັກລອບເຂົ້າໄປໃນບ້ານຂອງທ່ານນາງທີ່ມີຄົນຍາມເຝົ້າ ຢູ່ນັ້ນເມື່ອອາທິດຜ່ານມານີ້ຊຶ່ງຖືວ່າເປັນ ການຝ່າຝືນກົດທີ່ຫ້າມບໍ່ໃຫ້ທ່ານນາງພົບປະກັບບຸກຄົນໃດນອກຈາກຈະໄດ້ຮັບອະນຸຍາດຈາກຣັຖບານເສຍກ່ອນ ຊາຍຜູ້ກ່ຽວໄດ້ຖືກຈັບຕອນທີ່ໜີອອກຈາກບໍລິເວນບ້ານຂອງທ່ານນາງໄປແລະເວລານີ້ຍັງຖືກເຈົ້າໜ້າທີ່ກັກຂັງໄວ້ຢູ່ ສ່ວນສະຫະຣັຖກໍກຳລັງຄົ້ນຫາຂໍ້ມູນເພີ່ມຕື່ມກ່ຽວກັບເຫດການລັກລອບເຂົ້າບ້ານພັກຂອງທ່ານນາງອອງຊານຊູຈີນີ້ແລະກຳລັງຕິດຕາມເລຶ່ອງນີ້ຢ່າງໄກ້ຊິດຢູ່ ຜູ້ຢ້ຽມຢາມທີ່ບໍ່ໄດ້ຖືກເຊື້ອເຊີນທີ່ວ່ານີ້ຄືນາຍ John Yettaw ຊາວອາເມຣິກັນ ສະຫະຣັຖໄດ້ກົດດັນມາເປັນເວລາດົນນານແລ້ວເພື່ອໃຫ້ປ່ອຍຕົວທ່ານນາງແລະພວກນັກໂທດການເມືອງອີກປະມານສອງພັນນຶ່ງຮ້ອຍຄົນທີ່ຖືກຣັຖບານທະຫານມຽນມາກັກຂັງໄວ້ຢູ່ນັ້ນ ພັກສັນນິບາດແຫ່ງຊາດເພື່ອປະຊາທິປໄຕຂອງທ່ານນາງອອງຊານຊູຈີໄດ້ຮັບໃຊຊະນະໃນການເລືອກຄັ້ງລ່າສຸດເມື່ອປີ 1990 ແຕ່ຣັຖບານທະຫານມຽນມາບໍ່ຍອມຮັບຮູ້ຜົນການເລືອກຕັ້ງຄັ້ງນັ້ນ ການເລືອກຕັ້ງທົ່ວປະເທດຄັ້ງໃໝ່ຈະຈັດໃຫ້ມີຂື້ນໃນປີໜ້ານີ້ ຊຶ່ງກໍມີທ່າທາງວ່າທ່ານນາງອອງຊານຊູຈີຄົງບໍ່ສາມາດທີ່ຈະໄປອອກສຽງໄດ້ ຖ້າຫາກທ່ານນາງຍັງຄົງຖືກຣັຖບານຄວບຄຸມຕົວໄວ້ຢູ່ ຣັຖະທຳມະນູນທີ່ໄດ້ເປັນຫົວຂໍ້ໂຕ້ແຍງຖົກຖຽງກັນ ແລະຮັບຮອງເອົາໃນການລົງປະຊາມະຕິແບບຈອມປອມເພື່ອປີກາຍນີ້ກໍອາດຈະຫ້າມບໍ່ໃຫ້ທ່ານນາງມີສິດເຂົ້າສະມັກເລືອກຕັ້ງໄດ້ ທ່ານນາງອອງຊານຊູຈີຄວນຖືກປ່ອຍໂຕໂດຍທັນທີ ການກັກໂຕທ່ານນາງຊື່ງບໍ່ຍຸດຕິທຳຢູ່ແລ້ວນັ້ນ ໄດ້ມີມາເປັນເວລາດົນນານເກີນໄປແລ້ວ